பெருகு சிறீ சுதா

பெருகு சிறீ சுதா (Perugu Sree Sudha) என்பவர் இந்தியாவைச் சேர்ந்த ஒரு நீதிபதியாவார். பி. சிறீ சுதா என்ற பெயராலும் அறியப்படுகிறார். 2025 ஆம் ஆண்டு சூன் மாதம் 11 ஆம் தேதி முதல்  கர்நாடக உயர் நீதிமன்ற நீதிபதியாகப் பணியாற்றி வருகிறார். இதற்கு முன்னர்,  2021 ஆம் ஆண்டு அக்டோபர் 15 முதல் 2025 ஆம் ஆண்டு மே மாதம் 1 ஆம் தேதி வரை வரை தெலங்கானா உயர் நீதிமன்றத்தில் நீதிபதியாகப் பணியாற்றினார்.

ஆரம்பகால வாழ்க்கை
பெருகு சிறீ சுதா வெங்கடேசுவரலு மற்றும் பத்மாவதி தம்பதியருக்கு மகளாகப் பிறந்தார். கர்னூலில் இடைநிலைக் கல்வியை முடித்தார். கடப்பா மாவட்டத்தில் உள்ள புலிவெந்துலாவில் பட்டம் பெற்றார் மற்றும் குண்டூரில் உள்ள ஏ.சி. சட்டக் கல்லூரியில் இளநிலை சட்டம் பட்டம் பெற்றார்.

தனிப்பட்ட வாழ்க்கை
ஐதராபாத்தில் உள்ள ஆயுசு மருத்துவத் துறையில் பணிபுரியும் மருத்துவர் பி. சிறீரீகாந்த் பாபுவை திருமணம் செய்து கொண்டார்.

சட்டத் தொழில்
மாவட்ட நீதித்துறை
ஆந்திரப் பிரதேச வழக்கறிஞர் மன்றத்தில் வழக்கறிஞராகப் பதிவு செய்து, தெனாலி, சிறீகாளகசுத்தி மற்றும் காவலி ஆகிய இடங்களில் பயின்றார்.  நேரடி நியமன நீதிபதியாகத் தேர்ந்தெடுக்கப்பட்டு, 2002 ஆம் ஆண்டு ஆகத்து மாதம் 21 ஆம் தேதியன்று மாநில நீதித்துறை சேவையில் பணியமர்த்தப்பட்டார்.

மாவட்ட நீதித்துறையில் பணியாற்றிய காலத்தில், சுதா தெலங்கானா மற்றும் ஆந்திரப் பிரதேசத்தில் பல்வேறு பதவிகளை வகித்தார். நிசாமாபாத்தில் கூடுதல் மாவட்ட மற்றும் அமர்வு நீதிபதி, ஐதராபாத்தில் வெடிகுண்டு வழக்குகளுக்கான சிறப்பு நீதிபதி மற்றும் நில மேல்முறையீட்டுத் தீர்ப்பாயத்தின் தலைவர் ஆகிய பதவிகள் இவற்றில் அடங்கும்.
தெலுங்கானா உயர் நீதிமன்றம்
சுதா தெலங்கானா உயர் நீதிமன்றத்தின் நிரந்தர நீதிபதியாக நியமிக்கப்பட்டார். 2021 ஆம் ஆண்டு அக்டோபர் மாதம் 15 ஆம் தேதியன்று பதவியேற்றார்.

 கர்நாடக உயர் நீதிமன்றத்திற்கு இடமாற்றம்
2025 ஆம் ஆண்டு ஏப்ரல் 22 ஆம் தேதியன்று இந்தியத் தலைமை நீதிபதி சஞ்சீவ் கன்னா தலைமையிலான உச்ச நீதிமன்றக் குழு, சுதாவை தெலங்கானா உயர் நீதிமன்றத்திலிருந்து கர்நாடக உயர் நீதிமன்றத்திற்கு இடமாற்றம் செய்யப் பரிந்துரைத்தது. உயர் நீதிமன்றங்களில் அனைவரையும் உள்ளடக்கிய தன்மையையும் பன்முகத்தன்மையையும் புகுத்துவதும், நீதி நிர்வாகத்தின் தரத்தை வலுப்படுத்துவதும்  இந்தப் பரிந்துரையின் நோக்கம் என்று அதில் குறிப்பிடப்பட்டிருந்தது. 2025 ஆம் ஆண்டு மே மாதம் 1 ஆம் தேதியன்று இந்தியக் குடியரசுத் தலைவர் இந்திய அரசியலமைப்பின் 222 ஆவது பிரிவின் கீழ் இந்த இடமாற்றத்திற்கு முறையாக உத்தரவிட்டார். 2025 ஆம் ஆண்டு சூன் மாதம் 11 ஆம் தேதியன்று சுதா கர்நாடக உயர் நீதிமன்றத்தில் பதவியேற்றார்; பெங்களூரில் உள்ள இராச்பவனில் கர்நாடக ஆளுநர் தவார் சந்த் கெலாட்டு இவருக்குப் பதவிப் பிரமாணம் செய்து வைத்தார்.

குறிப்பிடத்தக்க தீர்ப்புகள்
தெலுங்கானா நீதிமன்றம் 
"ஜோஷி மாதவிக்கு எதிரான இந்திய யூனியன்  வழக்கில், சுதா உட்பட ஒரு இரு நீதிபதிகள் அமர்வு, மத்திய மற்றும் மாநில அரசாங்கங்களுக்கு இடையேயான தண்டனைக் குறைப்பு அதிகாரத்தின் வரம்பை ஆராய்ந்தது. மாநில அரசாங்கத்தின் கருத்தைக் கருத்தில் கொள்ளாமல் தண்டனைக் குறைப்பிற்கான ஒப்புதலை நிறுத்தி வைப்பது, நிர்வாக அதிகாரத்தின் தவறான பயன்பாடாக அமையக்கூடும் என்று நீதிமன்றம் தீர்ப்பளித்தது. 

மற்றொரு வழக்கில், நீதிமன்றம் வாரிசுரிமை மற்றும் மைனர் குழந்தைகளின் சார்பாக சொத்துரிமைகளை விட்டுக்கொடுப்பதில் பாதுகாவலர்களின் சட்டப்பூர்வ தகுதி தொடர்பான கேள்விகளை விசாரித்தது. முறையான சட்டப்பூர்வ அதிகாரம் இல்லாமல், தாய்மார்கள் தங்கள் மைனர் குழந்தைகளின் சொத்துரிமைகளைத் தன்னிச்சையாக விட்டுக்கொடுக்க முடியாது என்று நீதிமன்றம் தீர்ப்பளித்தது.

கர்நாடக நீதிமன்றம் 
"சுரேசு வதாருக்கு எதிரான சித்தராமா" வழக்கில், நீதிபதி பெருகு சிறீ சுதா தலைமையிலான ஒற்றை நீதிபதி அமர்வு, மோட்டார் வாகன விபத்து இழப்பீட்டு மேல்முறையீடுகளில் உள்ள சான்றாதாரத் தேவைகளை ஆராய்ந்தது. ஒரு வழக்கில் வெற்றிபெற, மனுதாரர் சரியான நேரத்தில் புகார் அளிக்க வேண்டும் என்றும், விபத்து நடந்ததையும், அதில் சம்பந்தப்பட்ட வாகனத்தின் பங்களிப்பையும் நிரூபிக்க வேண்டும் என்றும் நீதிமன்றம் தீர்ப்பளித்தது.

மற்றொரு மோட்டார் வாகன விபத்து மேல்முறையீட்டு வழக்கில், நீதிபதி பெருகு சிறீ சுதா, மோட்டார் வாகன விபத்து இழப்பீட்டுத் தீர்ப்பாயத்தின் உத்தரவுக்கு எதிரான ஒரு மேல்முறையீட்டை விசாரித்தார். புகார்களைத் தாக்கல் செய்வதில் ஏற்படும் விளக்க முடியாத தாமதங்களும், துணை ஆவணங்கள் இல்லாததும், பொறுப்பை நிறுவுவதிலும் இழப்பீடு பெறுவதற்கான தகுதியை நிலைநாட்டுவதிலும் முக்கியமான குறைபாடுகளாக அமைகின்றன என்று நீதிமன்றம் தீர்ப்பளித்தது.

மேற்கோள்கள்

பகுப்பு:கருநாடக உயர் நீதிமன்ற நீதிபதிகள்
பகுப்பு:இந்தியப் பெண் நீதிபதிகள்
பகுப்பு:21-ஆம் நூற்றாண்டு இந்திய நீதிபதிகள்
பகுப்பு:வாழும் மக்கள்